Bal de Broto - Biquipedia, a enziclopedia libre

# Bal de Broto

### De Biquipedia

Embista dera Bal de Broto dend'a puyada ta Fraxén. O lugar de Broto ye en o zentro d'a imachen.

Ista fuella ye escrita en sobrarbés.

A Bal de Broto ye ra bal que forma l'Ara á mientres d'o suyo transcruze per es monezipios de Broto y ra parti baixa de Torla. Ye considerau á tal dimpués que ro río repliegue l'augua de l'Arazas, y asinas, pase enta Torla dimpués d'o Pont d'os Nabarros. A parti alta d'ista mesma cuenca (de l'Ara) clama-se Bal de Buxargüelo.

Torla ye ro nuclio alazetal d'o turismo d'a Bal d'Ordesa y d'a parti oczidental d'o Parque Nazional. Fincant á ra parti més estreita d'a bal, an només bi ha dos barranques que faigan baixada dend' O Mondiniero d'una mán y d'as Cutas per l'autra; es barranques de Lusarre y de Zercurán. A bal, que s'aubre en o lugar de Broto, prenzipa á rezibir afluienz en iste lugar: primer o Sorrosal dend'o Cotefablo, e dimpués o barranque d'o Furco dend'a Punta Trallata (este) y ra Yosa dend'a bal de l'Otal á l'ueste.

l'Ara trescruzando ro lugar de Broto, embisto dend'o pont d'iste.

Es lugars d'Oto y de Broto comparten agora ra capelera de l'enamplazión d'a bal, an están totas as tiarras de regallo. Ista estruturazión en forma de ribera ye mantenita ent'o lugar de Saruiset, puesto an ro río Chate bi plega t'esembocar en l'Ara en as planas d'Ubiar ("LLanos de Planduviar" en castellán). Istas planas son o produto de l'acumulazión de l'antiga morrena glaziar d'o cuaternario que s'estendillaba ent'astí. A Plana d'Ubiar ye una contina de biellos sedimentos empregaus güei como fincas de regallo, trestalladas en cuatro fiincas prenzipals, de norte á sud: Nerines, Xalzar, l'Ubiar y O Chuncar. En o zentro de totas eras s'ibi troba l'Ermita de San Chorche d'Ubiar i un zentro d'interpretazión d'a fauna salbache d'a redolada.

Plana d'Ubiar embista dend'o lugar de Buesa. Dezaga de tot pued beyer-se-be ra Peña Canziás, alzant-se sobre lo que ya ye alloras a Ribera de Fiscal.

Dimpués de rematar as planas d'Ubiar, a bal de Broto sofre altro angostamiento en o Recolón de Bollás, uno meandro an bi esaugua ro barranque de Fornos y an s'enzata a pista que puya ent'Asín de Broto, o zaguer lugar d'o monezipio ent'o sud, y prenzipio d'a Ribera de Fiscal.

Retrieved from "http://an.wikipedia.org../../../b/a/l/Bal_de_Broto_f033.html"

Categorías: Articlos en Sobrarbe | Bals pirinencas

##### Views

- Articlo
- Descusión
- Current revision

##### Rechirar